Kegyelem nektek és békesség Istentől a mi Atyánktól és az Úr Jézus Krisztustól! Ámen

Mt 21, 1-11  
*1Amikor közeledtek Jeruzsálemhez, és Bétfagéba, az Olajfák hegyéhez értek, Jézus előreküldte két tanítványát, 2és ezt mondta nekik: Menjetek az előttetek lévő faluba, és ott mindjárt találtok egy megkötött szamarat a csikójával együtt. Oldjátok el, és vezessétek hozzám! 3Ha valaki szólna nektek, mondjátok meg, hogy az Úrnak van szüksége rájuk, és azonnal elengedi azokat. 4Ez pedig azért történt, hogy beteljesedjék, amit az Úr mondott a próféta által: 5„Mondjátok meg Sion leányának: Íme, királyod jön hozzád, aki alázatos, és szamárháton ül, igavonó állat csikóján.”  
6A tanítványok pedig elmentek, és úgy cselekedtek, ahogy Jézus parancsolta nekik: 7odavezették a szamarat a csikójával együtt, ráterítették felsőruhájukat, Jézus pedig felült rá. 8A sokaság az útra terítette felsőruháját, mások ágakat vagdaltak a fákról, és az útra szórták. 9Az előtte haladó és az őt követő sokaság pedig ezt kiáltotta: Hozsánna Dávid Fiának! Áldott, aki jön az Úr nevében! Hozsánna a magasságban!  
10Amint beért Jeruzsálembe, felbolydult az egész város, és ezt kérdezgették: Kicsoda ez? 11A sokaság ezt mondta: Ő Jézus, a galileai Názáretből való próféta.*

Urat váró Gyülekezet!

Boldog új évet! – vagy legalábbis - Boldog új egyházi évet mindenkinek!  
Advent első vasárnapja van ma, ami azt jelenti, hogy a mai nappal elindult az új egyházi év. És nem, nem hibával indul rögtön ez az év, nagyon is szándékos, hogy az alapvetően virágvasárnaphoz kapcsolódó igeszakasz a mai alapigénk: Jézus bevonul Jeruzsálembe, a Király megérkezik.   
De miért is van ma előttünk ez az ige?  
Egyszerű a válasz: hát azért, mert Advent van. Kicsit jobban kibontom azért ezt a választ: azért, mert az advent valójában abból a kifejezésből jön, hogy Adventus Domini, ami magyarul annyit tesz: az Úr eljövetele.

Tehát az advent nem várakozást jelent és nem ködösít előttünk ez az időszak egy cseppet sem, hanem nagyon is konkrétan mondja ki, hogy az Úr, a Király eljövetele az, amire fel kell készülnünk ebben az időszakban.

De miért hangsúlyozom ezt különbségként, hogy várni és felkészülni? Mert a kettő nem ugyanaz. És, hogy még érzékletesebb legyen az, amiről ma szólni szeretnék az ige által, hadd bővítsem három állapotra. Az első az érdektelen tétlenség, a második a várakozás, a harmadik a felkészülés.

Ma, ha a világban körbenézek, akkor hiába látom, hogy az áruházakban, az utcákon, a házakon már egyre inkább, vagy teljesen megjelentek a karácsonyi és adventi díszek, valahogy nem tudom elhinni, hogy ez ténylegesen felkészülést jelent. Sokkal inkább tűnik úgy, hogy a szokott módon le lettek csak cserélve az őszi díszek, a karácsonyiakra, de ezzel valójában semmi sem változott. Jól fémjelzi ezt, hogy a boltokban kapható csoki-mikulásfigura, az pontosan ugyanaz, mint a húsvétkor kapható csoki-nyuszifigura. Lényegtelen a tartalom, a belső, mert nincs valódi, odaszánt értéke, vagy legalább gondolat mögötte, csak egyszerűen át kell csomagolni az egészet és kész. És igen ez a mentalitás, ez a hozzáállás nem csak a kereskedelem úthengerén van jelen, hanem sajnos az emberszívekben is gyökeret vert. Nincs idő, nincs erő elkülönítve arra, hogy valódi felkészülés, vagy legalább várakozás lehessen ez az időszak, csak egyszerűen, gyorsan, gépiesen átcsomagoljuk magunkat is, aztán jöhet a karácsony. Ez bizony így nem lesz más, mint érdektelen tétlenség, hiszen a külsőségeken túl nem érezzük így jobban megszólítva magunkat, nem lesz személyessé a várakozás és sajnos így biztos, hogy nem érkezik meg a szívekbe az Isten szeretetére felfigyelő készülés se.   
Lépjünk túl az ilyen adventen, legyen igényünk Testvérek arra, hogy nem csak majd 24-25-26-án szeretnénk valami többet megélni a külsőségeknél, hanem igenis fogalmazzuk meg magunk és világ felé is, hogy valami többről kell, hogy szóljon ez az időszak, mint egyszerűen csak az átcsomagolásról.   
Nézzünk mai igénkre, ahol még Jeruzsálem kapuit meg sem közelítik a tanítványok Jézussal, de az Isten kegyelméből már megélhetnek a tanítványok egy csodát, egy hitet formáló, erősítő, mély élményt, mikor valóban ott várja őket a szamár a csikójával és tényleg kérdés és fizetség nélkül megkapják, épp, ahogyan Krisztus, az Úr előre megmondta nekik. Az Úr neked is elkészített ilyen csodákat már a nagy ünnepre való megérkezésed előttre is, akár csak egy adventi naptárban. Rajtad áll, hogy csak elmész mellettük, észre se veszed, mert nem is igazán akarod meglátni és megérteni őket, mert csak a külsőségekre figyelsz, vagy észreveszed, hogy mi is az, ami ott vár ezen az úton, az adventi időszakban. Rajtad áll, hogy kinyitod-e a kis csodák ablakit!

A következő állapot, amit elválasztottam, az a várakozás. Olyan szép képek kapcsolódnak hozzá, mikor gőzölgő teával, kakaóval, vagy valamilyen különleges kávéval valaki áll a szépen díszített meleg szobában és néz kifelé, várakozóan a havas, fagyos tájra. A várakozás az idillje ez. Ez a kép valóban szép is, már csak egy baj van, hogy ez egy karácsonyi képeslap, vagy egy téli reklám képe, és sajnos nem a megélt valóságunk.   
Valljuk be, az esetek bő 90 százalékában nem ilyen várakozás élményekben van részünk: hogy szépen, nyugalomban, békességben, összeszedetten, valóban arra a bizonyos valakire várjunk az ablakban állva és figyelve. A valóságunk az sokkal inkább az, hogy a várakozásaink stresszel, morgolódással, veszekedésekkel és kapkodásainkkal telnek meg és szinte ordítanánk inkább, hogy mikor lesz már vége, mikor jutok már odáig, hogy minden kész és végre megállhatok, egy percre legalább leülhetek úgy, hogy nem azt érzem, hogy kifutottam az időből, hogy nem engedhetem meg magamnak ennek az 5 nyugodt percnek se a békességét és örömét.   
A várakozásaink sajnos a gyakorlatunkban közel sem idilliek, közel sem békességet jelentőek. Hiszen várakozunk a dugóban, a boltban sorban állva, vagy valamilyen irodában, esetleg az orvosnál egy sorszámot szorongatva, vagy valakire várva, aki már megint késik, vagy egyszerűen tényleg inkább arra várva, hogy legyen már vége, hadd legyek már végre szabad…  
Bármennyire is ott él bennünk az idilli kép, esetleg a gyerekkorból megmaradt karácsonyt váró izgalomnak az emléke, vagy konkrétan a szép gondolat az advent kapcsán, hogy az a várakozás időszaka, hát be kell lássuk, hogy ezek nem igazak - nem csak a világ számára-, de a hívő ember hétköznapi életében sem.   
Nem tudunk így várakozni. Mondhatjuk, hogy persze, mert nem hagy a világ, mert szinte tényleg ostorral kerget bele a türelmetlenségbe, a morgolódásba, a szeretetlenségbe, de ez így megint nem teljesen igaz, hiszen végső soron mi magunk vagyunk azok, akik nem tudjuk hagyni magunknak, hogy valóban várakozzunk. Én magam vagyok az, aki inkább még beszervezek egy nyolcadik plusz programot is a hét napba, aki hagyom, hogy ugráltassanak, pedig csak őszintén nemet kellene mondanom, és igen, én vagyok az is, aki, amikor megszóltja az Ige, hogy: *Gyere, telepedj le az én békességembe és csak töltekezz!* – akkor azt válaszolom, hogy jó majd jövök, csak még elintézek, befejezek, megírok ezt-azt és persze még amazt.   
Testvérek, rajtunk múlik, hogy tudunk-e várakozni, hogy tudjuk-e elfogadni az Úrtól kapott békesség idejét. Rajtunk múlik, hogy tekintjük-e elég fontosnak az életünkben az érkező Királyt, hogy rá akarjuk szánni az időnket, a figyelmünket, vagy pedig inkább mást helyezünk elé. Rajad múlik, hogy elfogadod-e az Isten békességét, hogy le tudsz-e telepedni az Ő szeretetének a melegébe, vagy az Ő meghívója helyett inkább a feladatlistáidat veszed kézbe és elhiszed, hogy ezek a kipipiált feladatok fogják elhozni a szeretetet és békességet a világba és a te szívedbe is!  
A várakozás tehát nem lenne rossz, ha advent kapcsán erre gondolunk, de akkor az legyen is várakozás, az érkező Úrra való várakozás igazi békességgel. Ebben pedig úgy látom, hogy sajnos igen-igen gyengék vagyunk. De persze nem csak mi vagyunk gyengék abban, hogy tudjunk kitartóan az Istenre figyelve várakozni az Ő szavának, az Ő szeretetének beteljesülésére, hiszen ott Izraelben se igazán Krisztust várták, mert már rég nem Istenre figyeltek igazán. Nekik is sokadrangú, saját elvárásokkal tele tűzdelt lett ez a várakozás és már nem élték az igében elhangzó próféciát igazán: *„Mondjátok meg Sion leányának: Íme, királyod jön hozzád, aki alázatos, és szamárháton ül, igavonó állat csikóján.”*. Pedig Isten ígéretet tett nekik, még a kisujjukat se kellett mozdítani hozzá és beteljesedett az ígéret. Csak a nyugodt, őszinte, Istenre figyelő várakozás volt a feladatuk. Ahogyan ma ezt az utat szintén elénk is odahelyezi az Úr. Csak várj, kitartóan bízva Benne és meg fog jelenni előtted is a Kegyelem Királya, valóssággá lesz számodra is az igazi Szeretet. Talán eléd se úgy lép oda, mint ahogy várod, lehet, hogy dicső paripa helyett szamárháton érkezve, de Isten akarata be fog teljesedni. A kérdés csak az, hogy te tudsz-e bízó hittel várni az érkező Királyra?

Épp ezért, mivel nekünk személyesen is ilyen nehéz, illetve könnyen félreértett, vagy rosszul megélt a várakozásunk, így én kicsit jobbnak látom, ha erre az időszakra nem várakozásként akarunk tekinteni, hanem felkészülési lehetőségként. Kis túlzással, mint az edzési időszakra a bajnokság megkezdése előtt. Egyházi vontokozásban, pedig hadd helyezzem ide, hogy ezt az adventi időszakot nem véletlenül nevezzük „kisböjtnek” is. Nem szeretem a böjtnek ezt a negatív - mit kell elhagynom – oldalát megfogni, sokkal inkább itt is azt, ami miatt a felkészülést egy jobb hozzáállásnak tartom, mégpedig, hogy tekintsünk a pozitív célra és fogalmazd meg, hogy mi az, amit te megtehetsz, vagy meg kell tenned, hogy közelebb érj a célhoz. A cél, hogy valóban tudjam ünnepelni majd karácsonykor, hogy ne csak tudjam, hanem értsem, hogy azt ünneplem, hogy az Isten kegyelme, az Ő szeretete megjelent a világban, hogy megismerhessem és én élhessek Őáltala.  
Amikor Jézus a mai igénkben odaér Jeruzsálemhez, nem azért helyeznek pálmaágakat az útra, illetve rájuk a felső ruhájukat, hogy szépen díszített legyen az ünnepük, nem a külsőségeknek akarnak megfelelni, hanem azért teszik ezt meg, mert valóban meg tudják élni, hogy a várt Király megérkezett, ott áll előttük. Ünnepük lehet, mert kész a szívük, hogy valóban megnyissák a Király, Jézus Krisztus előtt. Hát nekünk is idáig kellene eljutnunk. Hogy ne csak díszítgessünk, hanem valóban kész legyen a szívünk, a hitünk, hogy befogadjuk a hozzánk érkező Királyt.  
Ehhez pedig nekik se rengeteg fizikai munkát és egyéb előkészületet kellett megtenniük, hanem megérteni, hogy ki is az, aki érkezeik. Komolyan venni őszinte hittel, hogy Hozzá valóban kiálthatok, hogy *„Hozsanna”,* azaz Könyörülj, mert Ő valóban az Úr, a Kegyelem Királya.   
Adventben előtted is ez a feladat áll, hogy rászánd az időd, a figyelmed és megerősödj Vele, az élő Igével ebben az időszakban, hogy aztán te is tudj kiáltani, tudj békés alázattal eléállni, tudj teljes örömben ünnepelni, amikor Ő megérkezik Hozzád és te kapuidon is belép, hogy megélhesd az Ő teljes Szeretetét. Mert Ő nem rongyos utazó, nem vándor próféta, nem betlehemi kisbaba, hanem Ő az, aki szabaddá akar téged tenni az igazi ünnepre: Jézus Krisztus, az érkező Király! Ámen